30.5.2023
MT
Il-Ġurnal Uffiċjali tal-Unjoni Ewropea
C 188/11
8. iqis li l-“prinċipji fundamentali” għandhom jibqgħu l-bażi komuni li tgħaqqad aktar mill-qrib is-Sħubija tal-Lvant, jiġifieri impenn kondiviż għal-libertà, id-demokrazija, l-istat tad-dritt, u d-drittijiet tal-bniedem, filwaqt li titkompla l-ħidma fuq objettivi kondiviżi bħall-promozzjoni tal-ugwaljanza bejn il-ġeneri, il-protezzjoni tal-minoranzi u d-drittijiet lingwistiċi, il-ġlieda kontra t-tibdil fil-klima, l-avvanz tat-tranżizzjoni doppja ekoloġika u diġitali, l-appoġġ għal soċjetà ċivili b’saħħitha u indipendenti, iż-żieda fir-reżiljenza u l-prosperità, u l-approfondiment tar-relazzjonijiet ekonomiċi; jenfasizza li appoġġ kontinwu għall-oppożizzjoni demokratika Belarussa fil-livelli kollha ta’ governanza kif ukoll l-appoġġ għas-soċjetà ċivili huma essenzjali biex jiġu promossi l-valuri demokratiċi fil-pajjiż;
9. jindika r-rwol sinifikanti li l-awtoritajiet reġjonali u lokali jista’ jkollhom biex jiddefendu l-“prinċipji fundamentali” fir-reġjuni u l-komunitajiet lokali, u biex jinkisbu l-objettivi komuni, u fl-istess ħin jiġi ggarantit il-prinċipju tas-sussidjarjetà tal-UE billi ċ-ċittadini lokali jitqarrbu lejn l-Unjoni Ewropea u l-valuri tagħha;
10.
jenfasizza, madankollu, li hemm bżonn li jerġgħu jiġu definiti l-objettivi ta’ politika tas-Sħubija tal-Lvant u l-arkitettura multilaterali tagħha biex is-Sħubija tibqa’ prospera;
11. jirrikonoxxi li, wara aktar minn għaxar snin ta’ kooperazzjoni tas-SL, il-prijoritajiet speċifiċi għall-pajjiż fost il-pajjiżi msieħba tal-Lvant issa huma diverġenti minħabba l-ħtiġijiet ta’ żvilupp, il-prijoritajiet nazzjonali u l-aspirazzjonijiet ta’ integrazzjoni differenti tagħhom, iżda wkoll minħabba l-politika ta’ aggressjoni, it-tattiċi ta’ destabbilizzazzjoni u d-diżinformazzjoni tar-Russja.
Il-KtR għalhekk jistenna bil-ħerqa l-Proposta tal-Kummissjoni Ewropea biex jiġi vvalutat il-futur tas-Sħubija tal-Lvant;
12. jirrikonoxxi li s-SL tibqa’ qafas rilevanti, li għadha ma sfruttatx il-potenzjal reġjonali sħiħ tagħha u tista’ tibqa’ rilevanti għall-imsieħba kollha, jekk tiġi riformata biex tiddefinixxi l-objettivi speċifiċi għall-pajjiż lejn l-UE.
Formati u għodod flessibbli fi ħdan dak il-qafas għandhom jikkomplementaw il-ħtiġijiet kemm tal-pajjiżi kandidati ġodda tal-UE kif ukoll tal-imsieħba l-oħra, filwaqt li jinżammu l-valuri u r-regoli komuni, l-interessi reċiproċi u l-impenji;
13. jirrimarka li s-SL għandha tkun aktar orjentata lejn ir-riżultati, billi tadatta l-għodod u l-formati operattivi tagħha biex tindirizza l-ħtiġijiet tal-imsieħba, inkluż billi tgħin lill-imsieħba l-aktar avvanzati fi triqithom lejn is-sħubija fl-UE;
14. jitlob kemm lill-Kummissjoni Ewropea kif ukoll lill-gvernijiet imsieħba biex jinvolvu lill-awtoritajiet reġjonali u lokali fil-proċess biex jistabbilixxu il-prijoritajiet ta’ kooperazzjoni b’impatt territorjali (eż. b’rabta mal-effiċjenza enerġetika, l-ambjent u l-adattament għall-klima, il-konnettività tat-trasport, id-deċentralizzazzjoni u r-riforma tal-amministrazzjoni pubblika, l-appoġġ għas-soċjetà ċivili), u biex jinvolvuhom fil-pjattaformi u l-panels rilevanti tas-Sħubija tal-Lvant, li għandhom jiġu estiżi għal rappreżentanti tal-CORLEAP;
15. jinnota l-impatti pożittivi tal-kooperazzjoni tas-Sħubija tal-Lvant fuq il-ħajja taċ-ċittadini ordinarji iżda jenfasizza l-fatt li l-viżibbiltà tas-Sħubija u l-kontribut tal-UE jeħtieġ li jiżdiedu abbażi tal-kisbiet tal-passat; dan jista’ jinkiseb ukoll permezz ta’ ħidma sistematika mal-awtoritajiet lokali u reġjonali u l-assoċjazzjonijiet tagħhom fuq il-post;
16. jinnota li l-awtonomija lokali, li hija pilastru bażiku u l-pedament tad-demokrazija, jeħtieġ li tiġi appoġġjata aktar sabiex jintlaħqu l-objettivi tas-Sħubija tal-Lvant, u jilqa’ l-ħidma tal-Kungress tal-Kunsill tal-Ewropa f’dan il-qasam;
III.
RAKKOMANDAZZJONIJIET TA’ POLITIKA
17. huwa favur li jiġi adottat approċċ imfassal apposta għall-objettivi tas-Sħubija tal-Lvant biex jirrifletti l-ħtiġijiet differenti tal-kandidati tal-UE, kandidati potenzjali u msieħba oħra, peress li l-approċċ wieħed tajjeb għal kulħadd m’għadux ġustifikat; il-ħtiġijiet speċifiċi għall-pajjiż għandhom jitfasslu b’mod li jqis ukoll l-interessi speċifiċi tal-komunitajiet reġjonali u lokali;
18. jirrakkomanda ambitu ġeografiku aktar flessibbli għas-SL, li jiftaħ il-possibbiltà ta’ kooperazzjoni aktar mill-qrib ma’ pajjiżi bħal ċerti pajjiżi fl-Asja Ċentrali, kif ukoll li jiġu identifikati oqsma għall-kooperazzjoni mal-pajjiżi tal-Balkani tal-Punent;